《后旬日雨止遂行至大成冈初见嵩少》
宋代·苏过

青山真似有情人，百里相迎列万屯。积翠已堪供爽气，群趋如欲避雄尊。

少宽眼界尘埃外，却视醯鸡井陌喧。方信胸中有馀地，青丘云梦不劳吞。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。